1) Makroekonomický rámec pre fiškálnu politiku

Ako bolo uvedené v Stratégii aj v Priebežnej správe, cieľmi reformy v tejto oblasti bolo:

· vytvoriť taký systém makroekonomického prognózovania vlády, ktorý by poskytoval vierohodné a konzervatívne odhady budúceho makroekonomického vývoja a zabezpečoval prepojenie makroekonomických veličín s parametrami okruhu verejných financií,

· dopracovať systém tvorby strednodobého fiškálneho výhľadu do podoby, ktorá bude spĺňať vykazovacie povinnosti Slovenska po vstupe do EÚ a zároveň bude dostačujúci pre potreby domáceho rozhodovacieho procesu na úrovni vlády aj rozpočtových kapitol.

Oba ciele boli splnené v plnom rozsahu. Nositeľom tejto komponenty reformy bol najmä Inštitút finančnej politiky ministerstva financií. 

IFP  vyvinul vlastný modelový aparát pre analýzu a prognózu makroekonomického a  fiškálneho rámca, ako aj pre odhad daňových príjmov. Modelový aparát IFP je zároveň prepojený na globálny systém modelov, čo ministerstvu financií umožňuje uskutočňovať rôzne simulácie dopadu externých šokov na ekonomiku Slovenska. 

Ministerstvo trikrát ročne zverejňuje svoje predikcie ekonomického vývoja, pričom tieto predikcie sú verifikované dvoma výbormi – Výborom pre makroekonomické prognózy a Výborom pre daňové prognózy, v ktorých sú zastúpení externí analytici z verejnej sféry, akademickej obce aj súkromnej sféry. Predikcie IFP majú v súčasnosti vysokú kredibilitu a používajú sa ako východisko pre nadväzujúce kvantifikácie v rámci celej verejnej správy. Ministerstvo financií sa prostredníctvom IFP stalo rešpektovaným partnerom aj pre medzinárodné organizácie ako je Medzinárodný menový fond, OECD a ďalšie.

Jedným z faktorov, ktorý podmienil tak výrazný kvalitatívny posun vo fungovaní IFP, bola schopnosť ministerstva financií získať pre inštitút mladých a motivovaných pracovníkov s adekvátnym vzdelaním. Práve udržanie týchto pracovníkov a ich pokračujúca motivácia a stotožnenie sa s inštitúciou budú kľúčové pre udržanie výsledkov reformy v tejto oblasti.

2) Riadenie rozpočtu

V oblasti prípravy rozpočtu Stratégia definovala dva hlavné zámery:

· prvým bolo pokračovať v implementácii programového rozpočtovania (rozpočtovania orientovaného na výsledky) s cieľom posilniť strategické plánovanie, vypracovať metodiku transformácie vládnych priorít do podoby výdavkových politík rozpočtových kapitol a nakoniec alokovať verejné zdroje v súlade s princípmi účelnosti a efektívnosti.

· druhým zámerom bolo implementáciou viacročného rozpočtu prepojiť strednodobý fiškálny rámec s ročným rozpočtom a vytvoriť tak stabilnejšie strednodobé rozpočtové prostredie pre rozpočtové a príspevkové organizácie.

Programové rozpočtovanie je systém rozpočtovania, ktorý postupne implementuje väčšina  členských krajín OECD. Hlavným dôvodom je snaha zvýšiť efektívnosť vynakladania verejných zdrojov tak, aby bolo možné udržať kontrolu nad vývojom verejných financií bez zníženia rozsahu a kvality zmysluplne poskytovaných verejných služieb a zároveň znížiť rozsah zdrojov vynakladaných na neefektívne aktivity. Prínos programového rozpočtu spočíva najmä v troch oblastiach:

· umožňuje lepšie vidieť, do ktorých oblastí smerujú a na aké činnosti a projekty sú verejné zdroje používané, aké verejné služby sú za ne poskytované,

· aké efekty pre verejnosť tieto aktivity prinášajú a pri akých nákladoch,

· umožňuje lepšie premietnuť prioritné vládne politiky do štruktúry verejných výdavkov.

Ako konštatuje Priebežná správa, doteraz najvýznamnejší prínos programového rozpočtovania na Slovensku je v podstatnom skvalitnení informácií o tom, do ktorých oblastí smerujú prostriedky štátneho rozpočtu. Programové štruktúry sa už stabilizovali a v súčasnosti poskytujú podstatne kvalitnejšie informácie o oblastiach, do ktorých smerujú verejné zdroje, ako  v minulosti. Vďaka tomu sa stal štátny rozpočet podstatne transparentnejší, čo je jedným zo základných predpokladov pre zefektívňovanie výdavkov. Najväčším problémom v doterajšom priebehu reformy riadenia verejných financií je nedostatočný pokrok v oblasti merania efektov dosiahnutých vynaložením verejných zdrojov. Inak povedané, v schopnosti definovať zámery a ciele vynakladania verejných zdrojov a merať efekty, ktoré vynakladanie týchto zdrojov prináša.

V dnešnom stave prináša  programové rozpočtovanie, resp. programové štruktúry efekt najmä v rovine komunikačno - prezentačnej,  uľahčuje komunikáciu vlády s parlamentom a s verejnosťou. Napriek tomu je potrebné ďalšie skvalitňovanie programových štruktúr, predovšetkým v definovaní zámerov, cieľov a merateľných ukazovateľov. Stále platí, že kvalita ich stanovenia sa medzi kapitolami veľmi výrazne líši.

Cieľovým stavom je však implementácia programového rozpočtovania v podobe, ktorá umožní riadenie verejných výdavkov pri zohľadnení ich skutočnej účelnosti a efektívnosti. Pre vládu ako celok, parlament aj pre jednotlivých ministrov by predstavoval fungujúci nástroj, ktorý by umožnil zabezpečovať funkcie štátu transparentne a efektívne, bez ohrozenia dlhodobej stability verejných financií. 

Rozhodnutie o ďalšom postupe implementácie programového rozpočtovania však musí byť politické a prijaté na úrovni vlády. Ak programové rozpočtovanie a viacročný rozpočet ostanú predovšetkým iba prioritou ministerstva financií, nemôžu byť úspešne implementované, pretože nejde iba o metodickú zmenu, ale o inštitucionálnu reformu, ktorá vyžaduje zmenu organizačných štruktúr v rámci jednotlivých kapitol, úpravu kompetencií, zmenu nastavenia interných procesov. Doterajšie skúsenosti ukazujú, že na tých kapitolách, kde pochopili podstatu tejto zmeny, bol pokrok v implementácii programového rozpočtovania kvalitatívne na podstatne vyššej úrovni než tam, kde ju považovali iba za metodickú zmenu. 

Zaangažovanosť vrcholového riadenia rezortov je potrebné najmenej z dvoch dôvodov. Prvým je skutočnosť, že ide o inštitucionálnu zmenu, ktorá môže byť presadená iba z tejto úrovne. Táto zmena spočíva tak v zmene organizačnej štruktúry, procesov, postupov a kompetencií, informačných zdrojov, čo nie je možné bez zaangažovania ministrov a štátnych tajomníkov, resp. vrcholového riadenia jednotlivých kapitol. Druhým je potreba precíznejšie formulovať priority rezortu nadväzne na priority vlády, schopnosť dať im časovú dimenziu a rozpočtový priemet. Práve táto „vertikálna“ dimenzia rozpočtovania je stále úzkym miestom. Na Slovensku vzniká celý rad strategických a koncepčných materiálov, ktoré sa nerealizujú alebo realizujú iba čiastočne práve preto, lebo od počiatku nebrali do úvahy rozpočtové obmedzenia.

Viacročný rozpočet

Súčasťou reformy riadenia verejných financií v oblasti rozpočtovania bolo zaviesť viacročný rozpočet. Legislatívne je príprava viacročného rozpočtu zakotvená v zákone č.523/2004 Z.z. o rozpočtových pravidlách verejnej správy. Po prvýkrát bol viacročný rozpočet pripravený v roku 2004 na roky 2005 až 2007. Platí pritom, že rozpočet na nasledujúci rok je záväzný a je plne rozpísaný až po najnižšiu úroveň, zatiaľ čo rozpočty na nasledujúce dva roky majú indikatívny charakter.

Prechod od jednoročného k viacročnému rozpočtu zásadne zmenil postavenie Východísk pre zostavenie rozpočtu v rámci rozpočtového cyklu. Zatiaľ čo v prípade jednoročného rozpočtu Východiská predstavovali dôležitý dokument stanovujúci rámec rozpočtu a časť diskusie o rozpočte na ďalší rok sa odohrala práve pri tomto dokumente. Vzhľadom na indikatívnosť rozpočtu na posledný rozpočtovaný rok tento dokument stratil na svojom význame. Limity pre kapitoly sa pripravujú pomerne jednoducho, v podstate modifikovanou indexovou metódou, ktorá zohľadňuje okrem inflácie aj vývoj niektorých ďalších externých faktorov, ktoré môžu ovplyvniť výdavky kapitoly.

Podstatne vyššiu mieru exaktnosti v poznaní budúcich výdavkov rozpočtu by mohlo zabezpečiť zavedenie metódy východiskovej bázy (spôsob identifikácie výdavkov, ktoré sú už alokované minulými rozhodnutiami – zákonmi, uzneseniami vlády, prípadne zmluvami rôzneho typu a pod.) a nový prístup k hodnoteniu vplyvov na rozpočet verejnej správy. Týmto by sa mohol vytvoriť priestor pre zvýšenie záväznosti rozpočtu aj pre roky, pre ktoré je dnes iba indikatívny. Posun na čiare „indikatívny – záväzný“ však musí byť predmetom politického rozhodnutia a nesmie byť na úkor flexibility v reagovaní na nepredvídané skutočnosti a na zmenené politické priority. Treba však zdôrazniť, že pri súčasnom hotovostnom účtovníctve vo verejnej správe a hotovostnom rozpočtovaní bude možné exaktnejšie poznať len budúce výdavky. Exaktnejšie poznanie budúcich nákladov umožní až zavedenie centrálneho štátneho účtovníctva na akruálnom princípe (reforme účtovníctva sa podrobnejšie venuje časť 3 tohto materiálu).

Programové rozpočtovanie

V oblasti programového rozpočtovania bude potrebné zamerať sa na metodické „uzatvorenie“ rozpočtového cyklu  príprava rozpočtu → realizácia rozpočtu → hodnotenie rozpočtu → príprava rozpočtu.

V oblasti prípravy programového rozpočtu bude ministerstvo financií zohľadňovať nasledujúce princípy:

· vytvárať priestor pre flexibilitu tak, aby v rámci jednotných metodických postupov programového rozpočtovania mohli rezorty a kapitoly prispôsobiť konkrétnu aplikáciu metodiky potrebám riadenia svojho rezortu/kapitoly,

· paralelne so zavádzaním nových metodických postupov podporovať vytváranie zodpovedajúcich organizačných a personálnych podmienok,

· podporovať nové metodické postupy systémovo a informačne.

V oblasti realizácie rozpočtu dôležitá zmena nastala od 1. januára 2006, keď sa riadiacou štruktúrou pre čerpanie rozpočtu stala programová štruktúra. Kľúčovou zmenou však bude zavedenie jednotného štátneho účtovníctva na akruálnom princípe. Až po jeho zavedení a ďalšom posune v rozpočtovaní využívajúcom akruálne princípy
 bude skutočne možné kvantifikovať náklady programovej štruktúry na jej jednotlivých úrovniach a začať používať pri hodnotení rozpočtu ukazovatele efektívnosti. 

V oblasti hodnotenia rozpočtu bude potrebné vytvoriť systém monitorovania a hodnotenia plnenia rozpočtu. Zatiaľ čo účtovníctvo umožní merať finančné náklady na dosiahnutie zámerov, cieľov a merateľných ukazovateľov, monitorovanie umožní so zvolenou periodicitou zisťovať plnenie merateľných ukazovateľov a  hodnotenie dosiahnutie širších spoločenských zámerov a cieľov. Bez fungujúceho systému monitorovania a  hodnotenia by programové rozpočtovanie ostalo iba vo formálnej rovine, keď nielenže nie je možné merať efektívnosť, ale ani účelnosť vynaloženia verejných zdrojov.


Vo všetkých vyššie uvedených oblastiach ide o zmeny, ktoré sú z odborného hľadiska zložité, nejde o „tvrdé“ metodiky, ale skôr o návody na zmenu spôsobu uvažovania. Ministerstvo financií si je vedomé, že ich implementácia si vyžiada čas, vytvorenie zodpovedajúcich kapacít a rozsiahlejší vzdelávací a tréningový program pre pracovníkov na kapitolách. Zároveň ale platí, že súčasný stav v rozpočtovaní predstavuje dobrý európsky štandard. Pri ďalšej modernizácii rozpočtovania preto ministerstvo financií bude postupovať pomalšie než doteraz a nové metodiky bude overovať prostredníctvom pilotných projektov. 

3) Účtovníctvo a výkazníctvo

Ministerstvo financií v podstate od roku 2000 implementuje a postupne zdokonaľuje metodiku transformácie údajov vykázaných na hotovostnej (cash) báze na metodiku ESA95 (akruálny princíp), tak, že najdôležitejšie transakcie sa akrualizujú (dodatočne a na agregovanej úrovni sa časovo rozlišujú príjmy a výdavky okruhu verejných financií). Týmto bol splnený záväzok Slovenska vyplývajúci z členstva v Európskej únii vykazovať fiškálnu pozíciu všeobecnej vlády v metodike ESA 95. Transformácia agregovaných údajov však nezabezpečuje spoľahlivé a auditovateľné údaje o finančnej pozícii verejnej správy, to môže zabezpečiť iba účtovníctvo založené na akruálnom princípe. Stratégia preto predpokladala uskutočniť SWOT analýzu prechodu na akruálne účtovníctvo vo verejnej správe, zohľadniac náklady s tým súvisiace a potenciálne efekty. Ako bolo uvedené v Priebežnej správe, uskutočnená SWOT analýza preukázala slabiny a trvalú neudržateľnosť existujúceho systému účtovníctva vo verejnej správe. 

Ministerstvo financií preto v januári 2005 rozhodlo o príprave zavedenia jednotného štátneho účtovníctva. Cieľom tohto projektu je návrh a implementácia systému účtovníctva verejnej správy tak, že verejné účtovníctvo a výkazníctvo bude predstavovať informačnú sústavu, ktorá zaznamenáva, analyzuje, klasifikuje, sumarizuje a interpretuje výsledky finančných a ekonomických činností jednotiek verejnej správy a ich vplyvy, s dôrazom na:

· poskytovanie informácií manažmentu potrebných na plánovanie, organizáciu a kontrolu,

· prípravu a poskytovanie finančných výkazov a iných fiškálnych výkazov  vypracovaných v súlade so špecifickými účtovnými štandardami a štandardami vykazovania pre externých užívateľov.

Postupom implementácie ostatných komponentov reformy riadenia verejných financií sa ukázalo, že prechod na akruálne účtovníctvo je kľúčovým predpokladom pre prepojenie jednotlivých zložiek reformy riadenia verejných financií a dosiahnutie synergických efektov z reformy. Zavedenie jednotného štátneho účtovníctva okrem toho, že poskytne auditovateľné finančné výkazy štátu, umožní:

· Zmysluplne implementovať programové rozpočtovanie, teda skutočne merať účelnosť a efektívnosť vynakladania verejných zdrojov,

· Objektivizovať budúce náklady výdavkových politík a zvýšiť tak kvalitu viacročného rozpočtovania,

· Plne využiť potenciálne efekty z fungovania systému štátnej pokladnice, predovšetkým z centralizovaného riadenia likvidity a dlhu.

Projekt sa skladá z troch komponentov. Prvým komponentom je implementácia medzinárodných účtovných štandardov pre verejnú správu (IPSAS) do všeobecne záväzných právnych predpisov, na ktoré je zmocnené ministerstvo financií v zmysle zákona o účtovníctve. 

Druhým komponentom je zabezpečenie systémovej a IT podpory aplikácie novej metodiky účtovania a vykazovania jednak na úrovni konsolidácie štátu, jednak na úrovni účtovných jednotiek verejnej správy tak, aby vznikol integrovaný systém poskytujúci relevantné a dôveryhodné informácie potrebné pre zostavenie auditovateľných finančných výkazov štátu v súlade s medzinárodnými účtovnými štandardmi pre verejnú správu. 

Tretím komponentom je školiaci program a permanentný vzdelávací proces pre účtovníkov z okruhu verejnej správy tak, aby boli schopní viesť účtovné knihy a zostavovať požadované finančné a ostatné výkazy v súlade s novou metodikou účtovania a vykazovania. 

Realizácia projektu sa uskutočňuje paralelne vo všetkých troch rovinách. 

S podporou externých poradcov financovaných z projektu PHARE prebieha identifikácia tých medzinárodných účtovných štandardov pre verejnú správu (IPSAS), ktoré sú relevantné pre implementáciu v podmienkach Slovenska. Táto identifikácia je v podstate ukončená a v súčasnosti sa pripravuje novela Zákona o účtovníctve, na ktorý nadviažu dve opatrenia ministerstva financií upravujúce účtovníctvo vo verejnej správe a postupy konsolidácie účtovných výkazov. Zákon bude predložený na rokovanie vlády a následne do národnej rady v jeseni 2006.  Pôvodným zámerom bolo predložiť novelu Zákona o účtovníctve na rokovanie vlády do konca júna t.r., vzhľadom na skrátenie funkčného obdobia vlády to nie je možné, v dôsledku čoho sa termín plného nábehu reformy posunie o jeden rok – z 1. januára 2007 na 1. januára 2008, t.j. auditovateľné finančné výkazy  štátu bude mať Slovensko až za rok 2008.

Pozitívom je skutočnosť, že tak vznikne väčší časový priestor pre odbornú prípravu účtovníkov vo verejnej správe, ktorá sa javí ako významné úzke miesto implementácie reformy. Časový priestor pre odborné vzdelávanie sa tak rozšíri na celé obdobie august 2006 až december 2007. Príprava školení z obsahového aj organizačného hľadiska je v súčasnosti v záverečnej fáze, čo vytvára dobré predpoklady pre dodržanie upraveného časového harmonogramu školení.

Zároveň s prvými dvoma rovinami reformy štátneho účtovníctva sa pripravuje implementácia aj tretej roviny – systémovej a IT podpory nového systému štátneho účtovníctva. V súčasnosti prebieha identifikácia vhodných úrovní konsolidácie primárnych účtovných podkladov. Napriek tomu bude užitočné opätovne zvážiť vytvorenie centrálneho účtovného systému. Centrálny účtovný systém by zvýšil kvalitu cetrálneho účtovníctva štátu pri iba mierne vyšších nákladoch na jeho implementáciu.

Vzhľadom na význam reformy účtovníctva a zavedenia jednotného štátneho účtovníctva a jeho komplexnosť, ministerstvo financií s cieľom získať mandát na ďalší postup reformy predloží v jeseni 2006 na schválenie vláde Návrh ďalšieho postupu zavedenia jednotného štátneho účtovníctva.

4) Podmienené záväzky a skrytý dlh

Zámery a dosiahnuté výsledky v tejto oblasti boli podrobne popísané v Priebežnej správe. V súlade so zámerom Stratégie reformy riadenia verejných financií ministerstvo financií preto pripravilo analýzu zadĺženosti verejnej správy. Táto správa identifikovala tri oblasti potenciálnych záväzkov a skrytého dlhu. Ide o záväzky, ktoré vznikli v dôsledku:

· Absencie tvrdého rozpočtového obmedzenia pre subjekty verejnej správy a verejnoprávne organizácie,

· Existencie neukončených súdnych sporov,

· Záväzkov štátu prijatých v procese privatizácie.

Pokiaľ ide o prvú oblasť, v tých prípadoch, kde boli prijaté systémové opatrenia a uskutočnili sa reformy schopné zabezpečiť, že možnosť vzniku nových dlhov do budúcna bude minimálna, vláda pristúpila k ich oddlženiu (išlo najmä o reformu zdravotníctva, transformáciu systému financovania regionálneho školstva a reštrukturalizáciu Slovenskej televízie). Ako konštatovala aj Priebežná správa, riziko pre verejné financie z tejto oblasti je na rozdiel od predchádzajúcich rokov len minimálne.

Pokiaľ ide o druhú oblasť, po materializácii potenciálneho záväzku vyplývajúceho z arbitráže s ČSOB  vo veci Slovenskej inkasnej, ostávajúce a hroziace súdne spory v súčasnosti nepredstavujú relevantné riziko pre verejné financie. Znamená to, že ich prípadné finančné dôsledky je možné pokryť aj v rámci bežného rozpočtu, nezakladajú preto dôvod na nedodržanie schválenej úrovne deficitu verejných financií.

Tretia oblasť bola vyriešená, ako bolo konštatované už v Priebežnej správe, novelou zákona č.92/1991 z roku 2003 o podmienkach prevodu majetku štátu na iné osoby. Následnou dohodou medzi Fondom národného majetku a Slovenskou konsolidačnou, a.s. boli zrušené všetky ručenia vyplývajúce z privatizačných zmlúv, čím fiškálne riziko z tejto oblasti v podstate úplne zaniklo.
Mimoriadne rizikovou oblasťou boli v minulosti poskytnuté štátne záruky za komerčné úvery. Evidencia týchto štátnych záruk bola nespoľahlivá a zmluvy o poskytnutí štátnej záruky často právne nejednoznačné (najmä z hľadiska predmetu záruky). Ministerstvo financií uskutočnilo inventúru poskytnutých štátnych záruk, ocenenie rizika pre verejné financie vyplývajúce z bonity jednotlivých dlžníkov a takto ocenené štátne záruky sa stali v súlade s metodikou ESA 95 súčasťou vykazovaného štátneho dlhu.

Vláda taktiež výrazne obmedzila poskytovanie nových štátnych záruk a právomoc schváliť ich sa presunula na Národnú radu SR, čím podstatne zvýšila transparentnosť v tejto oblasti.

V dôsledku opatrení navrhnutých ministerstvom financií sa objem rizikových štátnych záruk v čase trvale znižuje, zatiaľ čo na začiatku roka 2003 predstavoval 65,4 mld. Sk, ku koncu roka 2005 už iba 29,9 mld. Sk a v nasledujúcich rokoch sa odhaduje ich ďalší postupný pokles. 

Celkove je teda možné konštatovať, že ministerstvo financií podstatným spôsobom sprehľadnilo situáciu v oblasti podmienených záväzkov a skrytého dlhu, odstránilo akúkoľvek bezprostrednú hrozbu neočakávaných fiškálnych prekvapení a zvýšilo tým kredibilitu makrofiškálneho rámca. Oblasti podmienených záväzkov a skrytých dlhov však je potrebné venovať stálu pozornosť, včas identifikovať možné riziká a vhodnými regulačnými opatreniami ich minimalizovať. Aj keď posledné novely Zákona o rozpočtových pravidlách územnej samosprávy obmedzili možnosť ich nekontrolovaného zadlžovania, riziko v tejto oblasti stále existuje. Jedným z nich sú aj verejno–súkromné partnerstvá (tzv. PPP – public–private partnership). Sú to projekty, ktoré v prípade ich úspešnosti  umožňujú využiť súkromné zdroje na financovanie verejnej infraštruktúry, v prípade ich zlyhania však môžu predstavovať závažné fiškálne riziko. Vláda svojim uznesením č. 914/2005 v 23. novembri 2005 prijala Politiku pre realizáciu projektov verejno-súkromného partnerstva, ktorá určuje základné rámce pre posudzovanie projektov PPP z hľadiska ich vplyvu na verejné financie. Ministerstvo financií na základe nej pripravilo a ďalej pracuje na regulačnom rámci, ktorý by na jednej strane nebránil vzniku verejno–súkromných partnerstiev, na druhej strane však bude minimalizovať riziká pre stabilitu verejných financií.

5) Systém štátnej pokladnice

Zámerom pri projektovaní systému štátnej pokladnice bolo implementovať na Slovensku moderný centralizovaný systém riadenia dlhu a likvidity štátnej, resp. verejnej správy, ktorý prinesie zníženie nákladov na zabezpečovanie likvidity a na obsluhu štátneho dlhu, zvýši finančnú disciplínu vo verejnej správe, skvalitní informačnú bázu pre riadenie verejných financií a zvýši ich transparentnosť. Od roku 2002 sa preto ministerstvo financií sústredilo na legislatívne dobudovanie a inštitucionálno – organizačné a technické vybudovanie systému štátnej pokladnice.

Legislatívne predpoklady pre začatie aktívneho budovania systému štátnej pokladnice (SŠP) boli vytvorené prijatím zákona č.291/2002 Z.z. o Štátnej pokladnici.  Systém štátnej pokladnice je definovaný ako jeden z nosných  článkov systému riadenia verejných financií. Hlavné úlohy SŠP sú:

· kontrola realizácie rozpočtu. Ide o ex ante kontrolu čerpania rozpočtu podľa schváleného rozpočtu organizácie,

· vedenie účtov a platobný styk. Štátna pokladnica administruje príjmové a výdavkové účty klientov a vykonáva platobný styk v slovenských korunách aj v cudzej mene,

· riadenie dlhu. Ide o riadenie dlhu štátu a finančných tokov zo strednodobého aj dlhodobého hľadiska. 

· riadenie likvidity. Riadenie likvidity pozostáva z riadenia hotovostných tokov (dostatku finančných prostriedkov pre realizáciu úhrad na dennej báze) a z riadenia finančných tokov do jedného roka so zameraním sa na zhodnotenie voľných finančných tokov v časovom horizonte najbližšieho štvrťroka

· výkazníctvo. Štátna pokladnica zabezpečuje zber a kontrolu finančných výkazov od všetkých organizácií štátnej a verejnej správy za účelom zostavenia konsolidovaných výkazov.

Úlohy SŠP sú zabezpečované štyrmi organizáciami.

Ministerstvo financií predovšetkým na strategickej úrovni riadi štátny dlh aj systém štátnej pokladnice; okrem toho vykonáva konsolidáciu výkazov a pripravuje štátny záverečný účet.

Štátna pokladnica zabezpečuje úplnú administráciu príjmových, výdavkových a ostatných účtov subjektov verejnej správy, vykonáva tuzemský a zahraničný platobný styk, agreguje predpísané výkazy od jednotlivých organizácií a zabezpečuje priamu komunikáciu s používateľmi systému štátnej pokladnice.

Agentúra pre riadenie dlhu a likvidity (ARDaL) vykonáva operácie na peňažnom a kapitálovom trhu pre zabezpečenie riadenia likvidity a dlhu a riadi dlh na operatívnej úrovni.

DataCentrum prevádzkuje informačný systém štátnej pokladnice a zabezpečuje komunikáciu s klientmi.

V súčasnosti je už možné jednoznačne konštatovať, že systém štátnej pokladnice predstavuje moderný a aj z celoeurópskeho pohľadu špičkový systém, architektúra ktorého preukázala svoju životaschopnosť a vysokú efektívnosť z pohľadu úspor, ktoré prináša pre štátny rozpočet aj pre klientov systému štátnej pokladnice. V prípade štátneho rozpočtu ide o úspory na nákladoch na priebežné krytie deficitu, na ktoré sa používajú voľné verejné zdroje, a úspory na nákladoch súvisiace s centrálnym riadením likvidity a dlhu. V prípade klientov ide o úspory na poplatkoch za platobný styk a za vedenie účtov, ktoré Štátna pokladnica nevyberá.

V roku 2005 pokračovalo budovanie systému štátnej pokladnice po inštitucionálnej aj po technologickej stránke. Ministerstvo financií spoločne so Štátnou pokladnicou a ARDaL pripravilo dve novely Zákona č. 291/2002 Z.z. o štátnej pokladnici, pričom druhú z nich je možné považovať svojim rozsahom za najväčšiu. Zmeny zákona presnejšie vymedzili a doplnili jednotlivé činnosti systému štátnej pokladnice vo väzbe na postup reformy riadenia verejných financií, zjednodušili realizáciu rozpočtu pre klientov zrušením povinnosti predkladať finančné plány, doladili organizačné vzťahy medzi subjektami tvoriacimi systém štátnej pokladnice a rozšírili možnosť zapojenia nových klientov vytvorením možnosti stať sa klientom štátnej pokladnice na základe dobrovoľnosti. Dôležitou zmenou bolo aj vymedzenie klienta Štátny dlh a určenie premetu finančných operácií realizovaných na jeho účtoch.

 Ďalej pokračovali aj práce v metodickej oblasti riešiace rôzne aspekty vnútorných a vonkajších vzťahov systému štátnej pokladnice a pokračovali školenia koncových užívateľov systému. Snahou ministerstva financií je riešiť otázky vzdelávania systémovo, preto pripravilo projekt systematického vzdelávania koncových užívateľov systému štátnej pokladnice (podrobnejšiu informáciu o projekte „Vzdelávací systém pre užívateľov systému riadenia verejných financií“ je uvedený v časti 7 tohto materiálu).

Systém štátnej pokladnice je pomerne zložitý systém, ktorý plní mnoho funkcií, má mnoho užívateľov a je predstavovaný viacerými subjektami. Jeho riadeniu je preto potrebné venovať pozornosť aj v budúcnosti, predovšetkým nastaveniu rozhraní medzi jednotlivými subjektami zabezpečujúcimi fungovanie systému štátnej pokladnice, procesnému riadeniu, účinnosti kontrolných mechanizmov, práci s klientmi. Ďalšie finančné efekty pre verejné financie by mohlo priniesť zapojenie aj ďalších klientov z okruhu verejnej správy, najmä zapojenie vyšších územných celkov.

Podľa platnej legislatívy je ako klient systému štátnej pokladnice definovaný VÚC (teda nie organizácie v jeho zriadovateľskej pôsobnosti) pričom rozpočtom VÚC je transfer zo štátneho rozpočtu. Na dobrovoľnej báze môže byť klientom štátnej pokladnice VÚC vrátane podriadených organizácií. 

V súčasnosti je sedem VÚC klientom štátnej pokladnice zapojeným transferovými účtami. Iba Košický samosprávny kraj využil možnosť zapojiť sa do štátnej pokladnice všetkými finančnými tokmi, a to vrátane podriadených organizácií.

Ministerstvo financií analyzovalo výhody plného zapojenia aj ostatných VÚC do systému štátnej pokladnice. Podľa konzervatívneho odhadu by takéto zapojenie znamenalo získanie nových voľných peňažných prostriedkov v objeme cca 4 mld. Sk ročne, pričom efekty z využitia týchto zdrojov by prinieslo finančný efekt tak pre zapojené VÚC, ako aj pre verejné financie ako celok. Jednou z prekážok, ktoré bránia zapojeniu sa aj ďalších VÚC do systému štátnej pokladnice, sú dodatočné investície potrebné na upgrade ich informačných systémov tak, aby boli schopné so štátnou pokladnicou komunikovať. Ministerstvo financií preto zvažuje možnosti, ako prefinancovať tieto investície, pretože by išlo o vysoko efektívnu investíciu štátu.

Pre plné využitie synergického efektu, ktorý systém štátnej pokladnice môže priniesť, je nevyhnutné prejsť na účtovníctvo založené na akruálnom princípe. Hotovostné účtovníctvo nedokáže postihnúť celý rad operácií predovšetkým v oblasti riadenia dlhu a likvidity, čím sa zhoršuje informačná báza pre riadenie rizík. Účtovníctvo na hotovostnom princípe však neumožňuje ani správne alokovať efekty z fungovania systému štátnej pokladnice a teda predstavuje prekážku pre vytvorenie metodiky merania a hodnotenia finančných prínosov systému štátnej pokladnice.

6) Vzdelávací systém pre užívateľov systému riadenia verejných financií

Ako konštatovala Priebežná správa, v procese návrhu a implementácie reformy riadenia verejných financií sa ukázalo, že v systéme riadenia verejných financií chýba nástroj, prostredníctvom ktorého by bolo možné školiť nových pracovníkov zo sektora verejnej správy, resp. sprostredkovať nové znalosti a zručnosti potrebné pre prácu v tejto oblasti.  Súčasťou projektu reformy riadenia verejných financií preto bolo aj vybudovanie permanentného školiaceho systému pre klientov systému štátnej pokladnice. Pri riešení projektu sa ukázalo, že rozsah potrebných vzdelávacích aktivít je podstatne širší než len zručnosti potrebné pre prácu so systémom štátnej pokladnice. Riešenie projektu sa následne prenieslo zo Štátnej pokladnice na ministerstvo financií a rozšírilo sa o oblasť rozpočtovania a účtovníctva. 

Tento vzdelávací systém, ktorý je gestorovaný ministerstvom financií, je v súčasnosti už dokončený.  Ministerstvo financií má tak k dispozícii personálne a kapacitne vybudovaný vzdelávací systém s dosahom prakticky na celý okruh verejnej správy schopný identifikovať vzdelávacie a tréningové potreby pre rôzne cieľové skupiny pracovníkov vo verejnej správe, navrhovať obsah a formy vzdelávacích a tréningových aktivít, organizovať tieto aktivity a následne vyhodnocovať kvalitu a dopad týchto aktivít na konečného prijímateľa. 

� Na makroúrovni sa akruálne rozpočtuje už aj v súčasnosti, napr. časovo sa rozlišujú daňové príjmy.  Ďalší posun v akrualizácii prípravy rozpočtu znamená akrualizáciu na mikroúrovni, napr. zohľadnenie odpisov pri účtovaní o kapitálových výdavkoch, časové rozlíšenie príjmov z prenájmov a pod.

